‘Steunpilare’ van gemeenskap in huis doodgesteekMurray Ross (67) en sy vrou, Julie (60), is Saterdag helder oordag in hul huis in die Umtentweni-omgewing doodgesteek (Foto: Port Shepstone Country Club) Die gemeenskap van Umtentweni, KwaZulu-Natal, is geruk ná die moord op ŉ egpaar wat as “steunpilare van die gemeenskap” beskryf is. Murray Ross (67) en sy vrou, Julie (60), is Saterdag helder oordag in hul huis in die Umtentweni-omgewing doodgesteek. Volgens kapt. Nqobile Gwala, polisiewoordvoerder, is beamptes omstreeks 12:15 na die dubbelmoordtoneel ontbied. “Met die polisie se aankoms op die toneel het hulle die egpaar met verskeie steekwonde aan die kop en nek aangetref,” het Gwala bevestig. “Die huis is geplunder en dit lyk of die moordenaars die huis oopgedwing het.” Die Port Shepstone-polisie ondersoek sake van moord en huisroof. Die aanvallers is intussen steeds op vrye voet. Die Port Shepstone-buiteklub het in ŉ nuusbrief sy medelye aan die Ross-egpaar se familie betuig. Murray en Julie was jare lange lede van die klub. “Ek het nie woorde om my hartseer uit te druk nie. Murray en Julie was steunpilare in ons gemeenskap. Hulle het ook ŉ groot rol gespeel in die voortbestaan van die klub,” het Ryan Ringo, die voorsitter van die klub, gesê. Die klublede beoog om Vrydagmiddag by die klub ŉ gedenkdiens vir die Ross-egpaar te hou.